Anne Valentina Berthelsen (SF), 2025-05-20:
Tak for ordet.
Når det er sagt, er der derfor absolut ingen grund til at hvile på laurbærrene set med SF's øjne.
Der er stadig en risiko for, at 70-procentsmålet ikke nås, og vi venter stadig på, at regeringen bl.a. leverer en plan for udfasningen af petrokoks, noget, vi ellers har aftalt.
Derudover står vi jo med en opgave om at nå klimaneutralitet, og det mål kræver en ambitiøs indsats allerede nu.
Vi må ikke ende i en situation som i 2024, hvor det pludselig så ud til at blive rigtig svært og dyrt at rette op på en manglende fremdrift mod 2025-målet, og hvor det i sidste ende var en ny opgørelse af lavbundsjorder, der reddede os.
Derfor mener vi i SF, at vi hurtigst muligt skal i gang med forhandlinger om en revision af klimaloven og fastlæggelsen af et konkret 2035-mål.
Det arbejde kan simpelt hen ikke vente.
Jeg glæder mig over, at et ret bredt flertal, som også omfatter SF, i går har besluttet at udbyde tre store havvindmølleparker.
Det fejlslagne udbud var et wakeupcall, markedsvilkårene havde ændret sig, og det blev ret tydeligt, at de gamle modeller ikke længere hænger sammen økonomisk, og derfor er det så positivt, at vi nu har formået at ændre kurs og lave en aftale om et nyt havvindsudbud, hvor staten tager en større del af risikoen, bl.a. gennem en kapabilitetsbaseret CFD-model.
Det er den rigtige vej at gå, hvis vi skal kunne levere grøn strøm både til os selv og til resten af Europa.
Norge har for nylig valgt ikke at ville forny to af de fire elforbindelser mellem Danmark og Norge, og Europa skal i løbet af få år ud af vores afhængighed af russisk gas.
Det understreger også vigtigheden af, at vi får set på, hvordan vi gør vores energiforsyning mere robust og selvbærende.
I SF's øjne betyder det dog ikke, at vi skal have atomkraft, som både er dyrt og langsomt, og hvor vi står med en stadig uløst affaldsproblematik, som vi også diskuterede det for ganske kort tid siden.
Men heldigvis viser analyser fra Klimarådet jo, at vi godt kan skabe et stabilt elsystem med afsæt i sol og vind.
De her analyser viser også, at det kræver, at vi ret snart tager stilling til, hvordan vi konkret vil sikre stabiliteten i vores elsystem.
Skal vi f.eks. have mere energilagring og en biogasbaseret reservekapacitet, og hvordan skal det i så fald finansieres?
Det er alt sammen spørgsmål, som der er brug for at regeringen kommer med nogle bud på.
Endelig vil jeg udtrykke min undren over, at Venstre for nylig har sået tvivl om udfasningen af gasfyr i danske hjem.
Det harmonerer ret dårligt med den brede politiske aftale fra 2022, hvor vi blev enige om at udfase gas til rumvarme senest i 2035, og en aftale, som Venstre i øvrigt selv står bag.
Det virker i mine øjne skrupskørt at ville bruge den dyre statsstøttede biogas på husopvarmning, hvor vi har gode og billige alternativer i form af fjernvarme og varmepumper, og det bliver endnu mere skørt set i lyset af, at beslutningen om, at Europa jo skal ud af russisk gas, formentlig også kommer til at føre til en afhængighed af en øget gasimport fra USA, stigende gaspriser og forringede konkurrencevilkår.
I den situation bør vi altså elektrificere alt, hvad der kan elektrificeres, og bruge den sparsomme biogas der, hvor der ikke kan undværes, og det er ikke til husopvarmning.
Jeg vil afslutningsvis læse en vedtagelsestekst op på vegne af os i SF, De Konservative, Enhedslisten, Radikale Venstre, som jeg skulle hilse fra, og som desværre ikke kunne være her under debatten, og Alternativet: Forslag til vedtagelse »
At Danmark bevæger sig mod en grønnere energisektor, er resultatet af årtiers vedholdende investerin ger i vedvarende energi.
Folketinget konstaterer dog, at tempoet i udbygningen er for langsomt, særligt VE på land, hvor ambitionen om en firdobling i 2030 er urealistisk med den vedtagne politik.
Folketinget ønsker at intensivere udbygningen af sol- og vindenergi på land og snarest muligt igangsætte arbejdet med fremtidige udbud af havvind.
Folketinget opfordrer regeringen til at respektere aftalen om udfasning af gasfyr i husstande i 2035 og tage yderligere tiltag for at realisere dette.
Træbiomasse fylder uforholdsmæssigt meget i energiforsyningen.
Folketinget opfordrer regeringen til at iværksætte yderligere tiltag, der kan nedbringe forbruget heraf, og fremme elektrificeringen og energibesparelser.
Regeringen opfordres til snarest muligt at indkalde til forhandling om revision af klimaloven, herunder fastsættelse af Danmarks 2035-mål.
Endelig opfordres regeringen til at igangsætte initiativer, der kan sikre forsyningssikkerheden«.
Tak for ordet.